CELEX: 62014CN0303
Language: el
Date: 2014-06-24 00:00:00
Title: Υπόθεση C-303/14: Προσφυγή της 24ης Ιουνίου 2014 — Ευρωπαϊκή Επιτροπή κατά Δημοκρατίας της Πολωνίας

17.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 409/27
            
         Προσφυγή της 24ης Ιουνίου 2014 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-303/14)
   2014/C 409/39
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Mifsud-Bonnici και K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, παραλείποντας να ενημερώσει την Επιτροπή σχετικά με τους φορείς πιστοποιήσεως προσωπικού και επιχειρήσεων και σχετικά με τις ονομασίες των πιστοποιητικών που αφορούν τα μέλη του προσωπικού και τις επιχειρήσεις που εμπλέκονται σε δραστηριότητες οι οποίες αφορούν ορισμένα φθοριούχα αέρια θερμοκηπίου αποτελούντα το αντικείμενο εκτελεστικών κανονισμών της Επιτροπής και παραλείποντας να θεσπίσει διατάξεις περί κυρώσεων σε περίπτωση παραβάσεως του κανονισμού (ΕΚ) 842/2006 του Ευρωπαϊκού Κοινοβουλίου και του Συμβουλίου, της 17ης Μαΐου 2006, για ορισμένα φθοριούχα αέρια θερμοκηπίου (1), και παραλείποντας να τις γνωστοποιήσει στην Επιτροπή, παρέβη τις υποχρεώσεις που υπέχει από το άρθρο 5, παράγραφος 2, σε συνδυασμό με το άρθρο 12, παράγραφος 3, του κανονισμού (EK) 303/2008 της Επιτροπής (2), το άρθρο 12, παράγραφος 3, του κανονισμού (EK) 304/2008 της Επιτροπής (3), το άρθρο 7, παράγραφος 1, του κανονισμού (EK) 305/2008 της Επιτροπής (4), το άρθρο 6, παράγραφος 1, του κανονισμού (EK) 306/2008 της Επιτροπής (5), το άρθρο 4, παράγραφος 2, του κανονισμού (EK) 307/2008 (6), το άρθρο 1 του κανονισμού (EK) 308/2008 της Επιτροπής (7), καθώς και το άρθρο 13, παράγραφος 2, του ως άνω κανονισμού 842/2006·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Το άρθρο 5, παράγραφος 2, του κανονισμού 842/2006 επιβάλλει στα κράτη μέλη την υποχρέωση να γνωστοποιούν στην Επιτροπή τα προγράμματά τους καταρτίσεως και πιστοποιήσεως επιχειρήσεων και μελών του προσωπικού που συμμετέχουν στην εγκατάσταση, συντήρηση ή παροχή υπηρεσιών για τον εξοπλισμό και τα συστήματα που εμπίπτουν στο άρθρο 3, παράγραφος 1, καθώς και στην ανάκτηση φθοριούχων αερίων θερμοκηπίου. Η εν λόγω υποχρέωση διευκρινίστηκε με τον εκτελεστικό κανονισμό της Επιτροπής που εκδόθηκε βάσει του άρθρου 5, παράγραφος 1, του κανονισμού 842/2006.
   Ο πρώτος λόγος που προβάλλεται προς στήριξη της προσφυγής στηρίζεται, επομένως, στο ότι η Δημοκρατία της Πολωνίας δεν έχει γνωστοποιήσει μέχρι σήμερα στην Επιτροπή τα ονόματα των φορέων πιστοποιήσεως του προσωπικού και των επιχειρήσεων που ασχολούνται με ελέγχους διαφυγών (στεγανότητας), με την εγκατάσταση, διατήρηση ή εξυπηρέτηση μόνιμης εγκαταστάσεως ψύξεως, κλιματισμού και αντλιών θερμότητας, συστημάτων πυροπροστασίας και πυροσβεστήρων, και με την ανάκτηση των ως άνω φθοριούχων αερίων θερμοκηπίου, καθώς και τις ονομασίες των πιστοποιητικών τα οποία αφορούν το προσωπικό και τις επιχειρήσεις που ικανοποιούν τους όρους πιστοποιήσεως τους οποίους προβλέπουν οι εκτελεστικοί κανονισμοί της Επιτροπής. Ακόμη, η Δημοκρατία της Πολωνίας δεν ανακοίνωσε ούτε τα ονόματα των φορέων πιστοποιήσεως του προσωπικού που ασχολείται με την ανάκτηση φθοριούχων αερίων θερμοκηπίου εξοπλισμού συνδέσεως υψηλής τάσεως και με εκείνη των διαλυτικών ουσιών με βάση φθοριούχα αέρια θερμοκηπίου του εξοπλισμού αυτού, καθώς και τις ονομασίες των πιστοποιητικών που αφορούν το προσωπικό που ικανοποιεί τους όρους τους οποίους προβλέπουν οι εκτελεστικοί κανονισμοί της Επιτροπής. Οι πολωνικές αρχές, ακόμη, δεν ανακοίνωσαν στην Επιτροπή τα ονόματα των φορέων χορηγήσεως πιστοποιητικών αρχικής καταρτίσεως καθώς και τις ονομασίες των πιστοποιητικών αρχικής καταρτίσεως που ικανοποιούν τους όρους του άρθρου 3, παράγραφος 2, και του παραρτήματος του κανονισμού 307/2008 της Επιτροπής, σύμφωνα με το υπόδειγμα που καθορίζει ο κανονισμός 308/2008 της Επιτροπής.
   Ο δεύτερος λόγος που προβάλλεται προς στήριξη της προσφυγής στηρίζεται σε έλλειψη γνωστοποιήσεως στην Επιτροπή των εθνικών διατάξεων όσον αφορά τις κυρώσεις σε περίπτωση παραβάσεως των διατάξεων του κανονισμού 842/2006. Η υποχρέωση προβλέψεως κυρώσεων και σχετικής ενημερώσεως της Επιτροπής είναι ιδιαίτερα σημαντική για την εξασφάλιση της πλήρους αποτελεσματικότητας των υποχρεώσεων που επιβάλλουν τα άρθρα 3, 4 και 5 του κανονισμού 842/2006 στους χρησιμοποιούντες σταθερό εξοπλισμό. Επιπλέον, η θέσπιση των κυρώσεων αυτών και η σχετική ενημέρωση της Επιτροπής είναι ουσιώδη στοιχεία προς εξασφάλιση της τηρήσεως των υποχρεώσεων που επιβάλλονται στους παραγωγούς προϊόντων και εξοπλισμού που περιέχει φθοριούχα αέρια θερμοκηπίου, υποχρεώσεων περί των οποίων γίνεται λόγος στο άρθρο 7. Επιπλέον, σε περιπτώσεις μη τηρήσεως των απαγορεύσεων που επιβάλλουν τα άρθρα 8 και 9 του κανονισμού 842/2006 έπρεπε να επιβάλλονται κυρώσεις με εθνικές διατάξεις, δυνάμει του άρθρου 13 αυτού, παράγραφος 1, οι οποίες έπρεπε να γνωστοποιηθούν στην Επιτροπή.
   
      (1)  ΕΕ L 161, σ. 1.
   
      (2)  ΕΕ L 92, σ. 3· κανονισμός (ΕΚ) 303/2008 της Επιτροπής, για τη θέσπιση, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων και των όρων αμοιβαίας αναγνώρισης για την πιστοποίηση εταιρειών και προσωπικού όσον αφορά το σταθερό εξοπλισμό ψύξης, κλιματισμού και αντλιών θερμότητας που περιέχει ορισμένα φθοριούχα αέρια θερμοκηπίου.
   
      (3)  ΕΕ L 92, σ. 12· κανονισμός (ΕΚ) 304/2008 της Επιτροπής, για τη θέσπιση, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων και των όρων αμοιβαίας αναγνώρισης για την πιστοποίηση επιχειρήσεων και προσωπικού όσον αφορά μόνιμα συστήματα πυροπροστασίας και πυροσβεστήρες που περιέχουν ορισμένα φθοριούχα αέρια θερμοκηπίου.
   
      (4)  ΕΕ L 92, σ. 17· κανονισμός (ΕΚ) 305/2008 της Επιτροπήςγια τη θέσπιση, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων και των όρων αμοιβαίας αναγνώρισης για την πιστοποίηση προσωπικού ασχολούμενου με την ανάκτηση ορισμένων φθοριούχων αερίων θερμοκηπίου από συσκευές χειρισμού και προστασίας υψηλής τάσεως.
   
      (5)  ΕΕ L 92, σ. 21· κανονισμός (ΕΚ) 306/2008 της Επιτροπής, για τη θέσπιση, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, των ελάχιστων απαιτήσεων και των όρων για την αμοιβαία αναγνώριση σχετικά με την πιστοποίηση προσωπικού που προβαίνει σε ανάκτηση ορισμένων διαλυτών με βάση φθοριούχα αέρια του θερμοκηπίου από εξοπλισμό.
   
      (6)  ΕΕ L 92, σ. 25· κανονισμός (ΕΚ) 307/2008 της Επιτροπής, για τη θέσπιση, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, ελάχιστων απαιτήσεων για προγράμματα κατάρτισης και των όρων αμοιβαίας αναγνώρισης βεβαιώσεων κατάρτισης προσωπικού, όσον αφορά συστήματα κλιματισμού με φθοριούχα αέρια θερμοκηπίου, εγκαταστημένα σε ορισμένα μηχανοκίνητα οχήματα.
   
      (7)  ΕΕ L 92, σ. 28· κανονισμός (ΕΚ) 308/2008 της Επιτροπής, για τον καθορισμό, σύμφωνα με τον κανονισμό (ΕΚ) 842/2006 του Ευρωπαϊκού Κοινοβουλίου και του Συμβουλίου, της μορφής κοινοποίησης των προγραμμάτων κατάρτισης και πιστοποίησης των κρατών μελών.